किन्नौर में बारिश बर्फबारी के चलते बाधित हुई थी बिजली: पराशर
शिमला | हिमाचलप्रदेश स्टेट इलेक्ट्रिसिटी बोर्ड लिमिटेड के उप निदेशक (लोक संपर्क) अनुराग पराशर ने कहा कि विद्युत मंडल रिकांगपिओ के तहत आने वाले क्षेत्रों रिब्बा, रिस्पा, मूंरग, जंगी, ठंगी, आकपा, रारंग, लिप्पा और आसरंग में दिसंबर जनवरी माह में भारी वर्षा, तूफान बर्फबारी के कारण विद्युत आपूर्ति बाधित हुई थी। इसके अतिरिक्त आकपा में नए कंट्रोल प्वाइंट का कार्य चल रहा है और इस कार्य के लिए बीच-बीच में शटडाउन लेना पड़ता था, जिसके कारण भी विद्युत आपूर्ति बाधित हुई थी। उसके बाद अब बिजली सुचारू रूप से चल रही है। 5 फरवरी को किन्नौर जिला में वर्षा और बर्फबारी हुई थी, जिसके कारण शौंगटोंग से रिकांगपिओ लाइन ब्रेक डाउन रही, जिसे बहाल कर दिया गया था। उसी दिन 22 केवी पुराने किन्नौर फीडर में टापरी के समीप 22 केवी पिन इंसुलेटर पंक्चर हो गया था, जिसे बदल कर विद्युत आपूर्ति को चालू कर दिया गया था।
hin_Deva hin_Deva